b'\n_START_ARTICLE_\nKozelsk\n_START_PARAGRAPH_\nKozelsk (russisk: \xd0\x9a\xd0\xbe\xd0\xb7\xd0\xb5\xcc\x81\xd0\xbb\xd1\x8c\xd1\x81\xd0\xba) er en by i Kaluga oblast i Russland. Den ligger ved elva Zjizdra (ei sideelv til Oka), 60\xc2\xa0km s\xc3\xb8rvest for Kaluga. Innbyggertall: 19\xc2\xa0907 (folketelling 2002).\n_START_SECTION_\nHistorie\n_START_PARAGRAPH_\nByen Kozelsk ble f\xc3\xb8rste gang nevnt i en kr\xc3\xb8nike under \xc3\xa5ret 1146, som en del av Fyrsted\xc3\xb8mmet Tsjernigov. Kozelsk ble ber\xc3\xb8mt v\xc3\xa5ren 1238, da byens syv \xc3\xa5r gamle fyrste Vasilij, s\xc3\xb8nn av Titus, m\xc3\xa5tte forsvare byen mot Batu Khans h\xc3\xa6r. Batu Khan kalte Kozelsk en \xc2\xabond by\xc2\xbb etter at byens innbyggere hadde sl\xc3\xa5ss mot angriperne i syv uker p\xc3\xa5 rad, og hadde drept rundt 4000 av fiendens soldater under beleiringen. Innbyggerne i Kozelsk var imidlertid kraftig i mindretall og nesten alle d\xc3\xb8de under slaget._NEWLINE_I 1446 var Kozelsk midlertidig underlagt Storhertugd\xc3\xb8mmet Litauen. I 1494 ble byen etterhvert annektert av Storfyrsted\xc3\xb8mmet Moskva. I 1607 var en Ivan Bolotnikovs enheter stasjonert i Kozelsk og gjorde motstand mot tsaristenes arme._NEWLINE_Klosteret Optina Pustyn ligger like ved byen. P\xc3\xa5 1800-tallet ble klosteret viden kjent for sin \xc2\xabstarets\xc2\xbb. Under andre verdenskrig ble det opprettet en leir for krigsfanger i klosteret, beregnet for polske offiserer som ble tatt til fange av Den r\xc3\xb8de arm\xc3\xa9 under den russiske invasjonen av Polen i 1939. Mellom april og mai 1940 overf\xc3\xb8rte NKVD rundt 4\xc2\xa0500 av dem til et skogsomr\xc3\xa5de i n\xc3\xa6rheten av Katyn, hvor de ble henrettet i det som ble kjent som Katynmassakren. De gjenv\xc3\xa6rende 200 offiserene ble sent til en leir i Pavlisjtsjev Bor og deretter til Grjazovets. Byen var okkupert av Tyskland fra oktober 1941 til 27. desember 1941. Kozelsk ble fullstendig \xc3\xb8delagt, men ble gjenoppbygd etter krigen.'